b'\n_START_ARTICLE_\nAgudat\n_START_PARAGRAPH_\nAgudat (my\xc3\xb6s agoudat tai amarot) ovat L\xc3\xa4nsi-Afrikan entisi\xc3\xa4 paluumuuttajaorjia, brasilialaisten ja portugalilaisten orjakauppiaiden j\xc3\xa4lkel\xc3\xa4isi\xc3\xa4, sek\xc3\xa4 n\xc3\xa4iden molempien ryhmien pit\xc3\xa4mien orjien j\xc3\xa4lkel\xc3\xa4isi\xc3\xa4, jotka my\xc3\xb6hemmin sulautuivat heihin. Agudat ovat katolisia, muslimeita sek\xc3\xa4 perintesten orishan ja vodunin harjoittajia._NEWLINE_Nykyisen Beninin v\xc3\xa4est\xc3\xb6st\xc3\xa4 noin 5-10 prosenttia on agudoja.\n_START_SECTION_\nTausta\n_START_PARAGRAPH_\nAmerikkaan vietiin arviolta yhteens\xc3\xa4 l\xc3\xa4hes 11 miljoonaa afrikkalaista orjina vuosina 1500\xe2\x80\x931866. Heist\xc3\xa4 noin viisi miljoonaa orjaa p\xc3\xa4\xc3\xa4tyi Brasiliaan. Orjarannikolta Benininlahdelta vietiin Brasiliaan noin 900 000 orjaa._NEWLINE_Eri alkuperist\xc3\xa4 l\xc3\xa4ht\xc3\xb6isin olevia brasilalaisia, valkoisia orjakauppiaita, mulatteja ja vapautettuja asettui Afrikkaan. Paluumuutto vilkastui Bahian orjakapinoiden j\xc3\xa4lkeen 1830-luvun lopulla. Nykyisen Beninin seudulla muuttajat asettuivat Petit-Popoon, Grand-Popoon, Agou\xc3\xa9en, Ouidahiin, Cotonouhun ja Porto-Novoon. Nigeriassa Badgari ja Laos olivat huomattavia brasilalaisten paluumuuttokaupunkeja.\n_START_SECTION_\nTavat, kieli ja uskonnot\n_START_PARAGRAPH_\nAgudat erottuivat paikallisesta v\xc3\xa4est\xc3\xb6st\xc3\xa4 harjoittamalla afrikkalais-amerikkalaisia tapoja, kielt\xc3\xa4\xc3\xa4n ja uskontojaan, kuten candombl\xc3\xa9a ja katolilaisuutta. Heill\xc3\xa4 on usein portugalin- ja espanjankielisi\xc3\xa4 nimi\xc3\xa4. Monet agudat olivat my\xc3\xb6s muslimeja, jotka toivat islamilaisia vaikutteita Dahomeyhin.\n_START_SECTION_\nMusiikki ja esitystaide\n_START_PARAGRAPH_\nAfrobrasilialaisten vaikutus ilmenee monien perheiden sukunimiss\xc3\xa4, ruokakulttuurissa ja kansanjuhlissa. Agudat esittiv\xc3\xa4t Afrikassa my\xc3\xb6s omaa teatteria ja draamaa. Esimerkiksi bumba-meu-boi on suosittua brasilialaista kansanmusiikkia. Beniniss\xc3\xa4 vietet\xc3\xa4\xc3\xa4n burrinha-karnevaalia Bahian tavoin. Tunnettu ilmi\xc3\xb6 ovat my\xc3\xb6s uskonnolliset juhlat, kuten katolinen Bonfim -festivaali. _NEWLINE_Agudat toivat mukanaan Samba da show -tanssin ja Samba-rummun Afrikkaan. Etel\xc3\xa4beninil\xc3\xa4inen Kaleta-traditio on per\xc3\xa4isin brasilailaisilta paluumuuttajilta 1830-luvulta. Cotonoussa ja Porto-Novossa vietet\xc3\xa4\xc3\xa4n paikallisten  brasilalaisten j\xc3\xa4rjest\xc3\xa4mi\xc3\xa4 burrinha-festivaaleja.\n_START_SECTION_\nArkkitehtuuri\n_START_PARAGRAPH_\nAgudat toivat mukanaan afrobrasilalaisen arkkitehtuurin L\xc3\xa4nsi-Afrikkaan. Monet paluumuuttajista olivat k\xc3\xa4sity\xc3\xb6l\xc3\xa4isi\xc3\xa4 ja rakentajia, jotka toivat mukanaan Brasiliassa opittuja taitojaan. Afrobrasilialaisen arkkitehtuurin tunnusmerkkej\xc3\xa4 ovat tiilirunko, kaari-ikkunat ja ovet, sek\xc3\xa4 puiset ikkunaluukut. \xe2\x80\x9dBrasilialaisissa\xe2\x80\x9d taloissa on usein kaksi kerrosta ja veranta. Koristeissa on usein vaikutteita paikallisesta yhteis\xc3\xb6st\xc3\xa4. _NEWLINE_Rakennukset ovat usein n\xc3\xa4ytt\xc3\xa4vi\xc3\xa4 jopa r\xc3\xa4nsistynein\xc3\xa4. Afrobrasilalaisen arkkitehtuurin tuhoutumiseen on kiinnitetty huomiota. Esimerkiksi Lagosin brasilialaiskortteleissa Camposin alueella suurin osa siit\xc3\xa4 on tuhoutumassa tai jo tuhottu. _NEWLINE_Er\xc3\xa4s afrobrasilalaisen arkkitehtuurin helmi\xc3\xa4 on Porto-Novon Suuri moskeija, jossa on keramiikkalaatoitettu minareetti, moniv\xc3\xa4riset sein\xc3\xa4t ja suuri, kaiverrettu puuovi. Muun Porto-Novon afrobrasilialaisen arkkitehtuurin mukana se oli vuonna 2016 julkaistun artikkelin mukaan luhistumistilassa.\n_START_SECTION_\nVaikutus\n_START_PARAGRAPH_\nEnsimm\xc3\xa4isten \xe2\x80\x9dbrasilialaisten\xe2\x80\x9d joukossa oli Brasilian portugalilaisten plantaasiaristoraatteja, joiden sukunimi\xc3\xa4 olivat de Souza, da Silva, Rodriguez tai Martinez. Esimerkiksi Porto-Novon 30 000 hengen v\xc3\xa4est\xc3\xb6st\xc3\xa4 oli vuonna 1898 tuhat brasilialaista. Entinen presidentti \xc3\x89mile-Derlin Zinsou ja p\xc3\xa4\xc3\xa4llikk\xc3\xb6 Paul \xc3\x89mile de Souza ovat brasilialaisten j\xc3\xa4lkel\xc3\xa4isi\xc3\xa4. Agudoilla oli t\xc3\xa4rke\xc3\xa4 osuus varsinkin Ranskan siirtomaavallan alkuaikoina, jolloin he vaikuttivat siirtomaan kulttuuriseen, ammatilliseen ja poliittiseen el\xc3\xa4m\xc3\xa4\xc3\xa4n._NEWLINE_Portugalilaisten vanhempien brasiliassa syntynyt j\xc3\xa4lkel\xc3\xa4inen Francisco F\xc3\xa9lix de Sousa (1754\xe2\x80\x931849) oli orjakauppias, joka vaikutti L\xc3\xa4nsi-Afrikan alueen politiikkaan tukemalla entisi\xc3\xa4 orjia perustaen afrobrasilialaisia yhteis\xc3\xb6j\xc3\xa4 nykyisen Nigerian, Beninin, Ghanan ja Togon alueille. H\xc3\xa4n my\xc3\xb6s kehitti Ouidahin alueen johtavaksi orjakaupan keskukseksi. de Souzaan liittyv\xc3\xa4t tarinat ja kertomukset tunnetaan Beniniss\xc3\xa4 nykyisinkin ja h\xc3\xa4nest\xc3\xa4 on tullut osittain myyttinen hahmo. Souzan suvun talo Singbomey ja de Souzan nimelle omistettu aukio vaalivat h\xc3\xa4nen muistoaan Ouidahissa._NEWLINE_Beninin itsen\xc3\xa4isyyden j\xc3\xa4lkeen agudojen vaikutusvalta v\xc3\xa4heni ja monet muuttivat vapaaehtoisina pakolaisina Ranskaan vuoden 1972 vallanpaappauksen j\xc3\xa4lkeen. _NEWLINE_1990-luvulla useat agudat osallistuivat aktiivisesti Kansalliskongressin organisoimiseen, joka edisti vallan siirtymist\xc3\xa4 demokratiaan Beniniss\xc3\xa4. Jotkut aguda-yhteis\xc3\xb6n j\xc3\xa4senet saavuttivat poliittista arvostusta ja n\xc3\xa4kyvyytt\xc3\xa4.'